Folklore (Taylor Swift albumas)
Folklore – aštuntasis amerikiečių atlikėjos ir dainų autorės Taylor Swift studijinis albumas, išleistas 2020 m. liepos 24 d. Albumas pasižymi pasikeitusiu atlikėjos skambesiu, energingas pop melodijas iškeičiant į ramias indie folk balades. Jam pristatyti išleisti trys singlai: „Cardigan“, „Exile“ ir „Betty“. Albumas susilaukė didžiulio kritikų pripažinimo, kurie jį net vadino geriausiu Swift darbu. Per pirmąją savaitę JAV parduota per 846 tūkstančiai kopijų ir jis debiutavo pirmojoje „Billboard 200“ reitingo vietoje, tapdamas septintuoju atlikėjos įrašu, pasiekusiu šią viršūnę. Per 2020–uosius pardavus per 2,3 milijono kopijų, „Folklore“ tapo geriausiai parduodamu metų albumu Jungtinėse Valstijose. Albumas taip pat pasiekė aukštas vietas daugelio kitų šalių reitinguose, tarp jų – ir pirmoji vieta Jungtinėje Karalystėje bei antroji Lietuvoje. 2021 m. vykusiuose „Grammy“ apdovanojimuose albumas laimėjo apdovanojimą geriausio metų albumo kategorijoje, taip pat buvo nominuotas geriausio vokalinio pop albumo kategorijoje. Daina „Cardigan“ nominuota metų dainos ir geriausio solinio pop atlikimo kategorijose, o „Exile“ – geriausio grupinio pop atlikimo.